Suid-Afrika se topmatrikulant: ‘Harde werk is die resep tot sukses’Madelein Dippenaar en haar ouers (Foto: Verskaf) “Ek het dit glad nie verwag nie. Dit het so onwerklik gevoel.” Só sê Madelein Dippenaar (18) van Paarl Gimnasium in die Wes-Kaap nadat sy Dinsdagaand by ’n spoggeleentheid in Midrand in Gauteng as die beste matrikulant in Suid-Afrika aangewys is. Dippenaar vertel sy was geskok toe hulle haar naam as toppresteerder in die land aangekondig het. “Ek is baie gelukkig. Ek het nie verwag ek sou onder die top-10-kandidate in die land wees nie,” sê ’n baie trotse Dippenaar. Vir Dippenaar speel haar ouers ’n groot rol in haar lewe. “My ouers is tafeldruiweboere. Hulle werk lang ure en werk baie hard. Ek het van kindsbeen af geleer dat harde werk die resep tot sukses is.” As Dippenaar nie vasgenael agter haar boeke gesit het nie, het sy ook in ballet uitgeblink. Sy het erekleure vir ballet ontvang. Dippenaar het Afrikaans en Engels as huistaalvakke geneem saam met wiskunde, lewensoriëntering, lewenswetenskappe, fisiese wetenskappe en ingenieursgrafika en ‑ontwerp. Sy het ook visuele kunste en Duits as bykomende vakke in haar matriekjaar geneem en in totaal met nege vakke gespog. Dippenaar het nege onderskeidings behaal en nie een vak onder 90% gekry nie. Sy het 99% vir Engels gekry, gevolg deur 98% vir fisiese wetenskappe, visuele kunste en ingenieursgrafika en ‑ontwerp. Sy het ook 97% vir lewensoriëntering, 96% vir wiskunde, 94% vir lewenswetenskappe en 92% vir Afrikaans huistaal behaal. Dippenaar gaan vanjaar vir ŉ BSc-graad in molekulêre en biotegnologie aan die Universiteit Stellenbosch studeer. Sy wil graag in die toekoms die veld van mediese navorsing betree. “Ek is nog nie seker wat presies ek in die toekoms wil doen nie, maar ek gaan my eerste jaar gebruik om my belangstellingsveld te vind.”